text: Politiet holder øje med Fynshav
  26 oktober 2015 kl. 06.13
  Fynshav Lystbådehavn har i den seneste tid været plaget af natlige tyverier fra både - og i forrige uge brændte flere både i havnen.
  Derfor er både politiet og de lokale beboere meget opmærksomme på, hvem der færdes i og omkring lystbådehavnen i Fynshav på Als.
  Søndag aften så en borger en hvid kassebil med litauiske nr.-plader parkeret ved havnen - og begyndte at holde øje med bilen og to mænd ved bilen.
  - Da de to mænd ved bilen så, at de blev observeret, tog de flugten i høj hastighed i den hvide bil, der kan være en VW Transporter, fortæller vagtchef Torben Møller hos Syd- og Sønderjyllands Politi til TV SYD mandag morgen.
  Vagtchefen fortæller, at der ud over branden natten til onsdag den 14. oktober, har været flere tilfælde af tyveri af bl.a.  påhængsmotorer fra både i Fynshav Lystbådehavn.
  2 personer udvist mistænkelig adfærd v/Fynshav Lystbådehavn, hvor der før har været tyveri. Undkørte i udenlandsk hvid varebil. #politidk
  
  